Verbruikersake: Ombud se les oor deposito’s(Foto: Andre Taissin/Unsplash) Die Verbruikersgoedere en -Dienste Ombud se jaarverslag is onlangs uitgereik met die goeie nuus dat die kantoor daarvoor gesorg het dat R11,5 miljoen terug is in verbruikers se sakke nadat hulle gekla het. Die meeste klagtes (25%) die afgelope jaar het gehandel oor aanlyn inkopies, terwyl 17,7% van die klagtes oor die telekommunikasiesektor en satellietdienste was, 14% oor kleinhandelaars en die vervaardigers van toestelle en 12% oor meubels. Ina Opperman het gaan kyk na een van die klagtes waar die verbruiker aan die wen-kant was. ŉ Paartjie wat se troue drie keer in die wiele gery is deur Covid-19 het op die ou end besluit om die troue te kanselleer, maar die plek waar hulle sou trou was nie baie ingenome met die idee om hul deposito terug te gee nie. Hulle het toe by die Ombud gaan kla. Hulle het in Desember 2019 ŉ deposito van R30 674 betaal vir die troue wat op 30 Mei 2020 sou plaasvind. Daarna het hulle dit uitgestel tot Maart 2021 en toe weer tot 26 November 2021. In Januarie 2021 het hulle egter besluit om maar te kanselleer omdat daar nog nie sekerheid was oor die inentings teen die virus nie. Die paartjie het gemeen dat kennis van 11 maande vooraf dat hulle kanselleer billik en regverdig was, maar die trouplek het nie saamgestem nie en aangebied om net R18 280 terug te betaal van die bedrag wat hulle reeds betaal het. Die waarde van die bespreking was R52 814 en die kansellasiefooi van 14% sou R7 393 beloop. R5 000 van die deposito sou nie terug betaal word in geval van kansellasie nie. Die Ombud het saamgestem dat die plek se aanbod te min was en hom verwys na artikel 17 van die Wet op Verbruikersbeskerming, wat handel oor die verbruiker se reg om ŉ bespreking te kanselleer. Volgens artikel 17 het ’n verbruiker die reg om ’n vooraf-bespreking, plekbespreking of bestelling vir goedere of dienste wat verskaf moet word, te kanselleer. ’n Verskaffer wat hom of haar verbind tot of ’n bespreking aanvaar vir die lewering van goedere of dienste op ’n latere datum kan die vooruitbetaling van ’n redelike deposito vereis en ’n redelike koste vir kansellasie van die bespreking of bestelling hef. Hierdie artikel bepaal ook dat ’n heffing onredelik is indien dit ’n billike bedrag in die omstandighede oorskry, met inagneming van: Dit lui verder dat ’n verskaffer nie ’n kansellasiefooi ten opsigte van ’n plekbespreking, bespreking of bestelling mag hef indien die verbruiker weens die dood of hospitalisering van die persoon vir wie of tot wie se voordeel die plekbespreking, bespreking of bestelling gedoen is, nie in staat is om dit na te kom nie. Die Ombud het gesê hierdie artikel vereis duidelik van die verskaffer om nie sommer enige bedrag te vra as jy kanselleer nie, maar ook die omstandighede in ag te neem, soos hoe lank die kennistydperk is en of ŉ ander klant in hierdie tyd gevind kan word. Verder het die Ombud ook verwys na artikel 51, wat handel oor verbode transaksies, ooreenkomste, bepalings en voorwaardes. Volgens hierdie artikel mag ŉ verskaffer nie ’n transaksie of ooreenkoms aangaan met ŉ voorwaarde waarvan die oogmerk is om die oogmerke en beleid van hierdie wet te verydel, die verbruiker te mislei of te bedrieg of die verbruiker aan bedrieglike gedrag te onderwerp nie. Die verskaffer mag ook nie direk of indirek voorgee om iets te doen wat: Die verskaffer mag ook nie voorgee om sy aanspreeklikheid vir ’n direkte of indirekte verlies te wyte aan sy growwe nalatigheid beperk of kwytskeld nie, of die risiko vir die verlies aan die verbruiker oordra of die verbruiker verplig om te betaal vir skade aan of andersins die risiko te aanvaar van hantering van goedere deur wat hy uitstal nie. Die Ombud het verduidelik dat die trouplek se kontrak nie bepalings en voorwaardes mag bevat wat teen die bepalings van die wet indruis nie. Volgens die Ombud moet alle deposito’s wat ontvang is hanteer word volgens die wet en verskaffers kan nie hulself hieruit kontrakteer nie, al het die verbruiker reeds die kontrak geteken. Nadat die Ombud met die trouplek se bestuur gesels het, het hy uiteindelik saamgestem met die Ombud se aanbeveling om ŉ billike kansellasiefooi te hef en die verbruiker het R22 580 teruggekry soos die Ombud voorgestel het.